Foto: Zrinka Perić, Davor Lončarić/HRT, HIna, Marko Mrkonjić/Pixsell



AUTOBUSI koji su posljednjih dana prevozili izbjeglice iz Preševa perma granici Srbije i Mađarske od sinoć su preusmjereni na Šid i granicu s Hrvatskom. Prvi autobusi stigli su jutros oko četiri sata, a nešto prije sedam sati izbjeglice su krenule preko polja u smjeru Iloka. Među njima je puno djece i mladih, dosta su iscrpljeni.

Tijek događaja:

23:03 Vlak i dalje čeka na stanici u Tovarniku. Do sada je u njega ušlo oko 370 ljudi, a čini se da vlak prema Zagrebu neće krenuti dok se ne popuni.

22:36 Ranko Ostojić posjetio je granični prijelaz Tovarnik i dao izjavu za medije. Rekao je da je u Hrvatsku ušlo 1300 izbjeglica i poručio da nema razloga za paniku.



"Sada pristiže manje ljudi. Velik broj ljudi će otići u druge centre", rekao je Ostojić dodavši da je "ova zemlja i prije primala puno ljudi".



"Naši kapaciteti za prvi prihvat su 1800 ljudi, što se danas pokazalo dovoljno. Nakon toga uz alternativne centre možemo primiti još ljudi", kaže Ostojić, te dodaje da će vrijeme pokazati tko može dobiti zaštitu, a tko ne.



Demantirao je i da Hrvatska planira organizirati koridor kojim bi izbjeglice prolazile prema drugim zemljama Europske unije. Za sada, kaže Ostojić, funkcionira samo koridor od Tovarnika do prihvatnog centra u zagrebačkim Dugavama. Oni koji ne zatraže međunarodnu pomoć se smještaju u Ježevo.



"Imamo kvalitetnu kontrolu granice. Sami ste vidjeli da hrvatska policija nije primjenjivala silu. Ako se dogodi da budu stizali veliki valovi izbjeglica, konkretno iz Grčke i drugih zemalja preko Srbije, tada ćemo morati razmišljati o drugim postupcima", kaže Ostojić.

21:40 Vlak iz Vinkovaca večeras će pokupiti izbjeglice na željezničkoj stanici u Tovarniku, te ih prebaciti u Zagreb. Vlak ima 11 vagona i može primiti 1000 ljudi.

21:35 Do 20.50 sati Republika Hrvatska prihvatila je ukupno 1191 osobu. Od tog broja 818 je muškaraca, 189 žena te 184 djece. U registracijskom centru u Ježevu trenutno se nalaze 303 osobe, priopćeno je iz MUP-a.



Ranko Ostojić se u večernjim satima sastao s ministrom unutarnjih poslova Srbije Nebojšom Stefanovićem. Oko 22 sata će Ostojić dati izjavu novinarima u Tovarniku.

21:04 Hrvatska se može nositi s nekoliko tisuća migranata, ali ne i s desecima tisuća ljudi, izjavila je u srijedu ministrica vanjskih i europskih poslova Vesna Pusić, ističući da bi u tom slučaju Hrvatska zatražila pomoć europskih i izvaneuropskih zemalja.



"Ako ti brojevi prijeđu tisuće, mi se s time sada možemo nositi, ali s desecima tisuća naprosto ne možemo, nemamo kapaciteta", kazala je Pusić u razgovoru za Dnevnik HTV-a.



"Razgovaramo s nekim zemljama da nam pomognu, europskim i izvaneuropskim, ako ti brojevi budu veći", dodala je Pusić i podsjetila da Hrvatska u tom slučaju imala na raspolaganju i financijsku pomoć Europske unije.



Prema njezinim riječima, u Hrvatsku je u srijedu ušlo 892 migranata od kojih je obrađeno 576 ljudi, 98 djece do 14 godina, 108 žena i 360 muškaraca.



"Jednim dijelom se tu radi o ekonomskoj migraciji, a jednim dijelom su to ljudi koji bježe iz rata i traže azil", rekla je ministrica. Kazala je da oni će biti svi obrađeni, smješteni, nahranjeni te će im biti pružena i liječnička pomoć, a dok čekaju odluku o svom statusu su slobodni.



"Oni se u tom razdoblju slobodno kreću, nisu u zatvoru", rekla je šefica diplomacija.



Hrvatska je, tvrdi Pusić, "prva zemlja na tom putu, od Grčke prema Zapadu koja faktički administrativno poduzima sve što treba, uključujući registraciju, selekcioniranje ljudi i pružanje sve potrebnu pomoći". Istaknula je da migranti Hrvatsku vide kao tranzitnu zemlju te da većina želi u Njemačku.



"Ne možete ih prisilno zaustaviti, ti ljudi nisu došli u Hrvatsku da tu ostanu, oni Hrvatsku vide kao tranzitnu zemlju", rekla je Pusić.



Odgovarajući pitanje o bojazni Ljubljane o mogućem usmjeravanju migranata iz Hrvatske prema Sloveniji, Pusić je kazala da ljudi ne mogu ilegalno ući u Sloveniju, ali legalno mogu prelaziti granice i mogu se tamo prijaviti. Objasnila je da se, što se tiče zadržavanja u Hrvatskoj, dio migranata koji zadovoljavaju uvjete mogu podnijeti molbu za za azil, ali ga mogu tražiti i negdje drugdje.



"Mi nećemo nikoga ilegalno gurati preko granice, apsolutno ne", rekla je Pusić.



Ocijenila je da će broj migranata koji će ući u Hrvatsku zasigurno prijeći zadanu kvotu koju je odredila Europska unija, ponovivši da Hrvatska ima dogovor s partnerima ako se "približimo onom broju koji je preko naših kapaciteta".

20:59 Tijekom noći se očekuje još osam autobusa s izbjeglicama, potvrdio je glasnogovornik PU vukovarsko-srijemske Domagoj Džigmunović. Dodao je da je vlak koji je poslan u Vinkovce spreman za transport izbjeglica, ali zasad nije bilo potrebe da ga se koristi jer su autobusi dovoljni. Policija tijekom dana nije zabilježila nikakve incidente.



20:43 "Ogroman broj osoba dolazi na granicu, a to i kod nas izaziva zebnju i strah u kojem pravcu to sve ide. Imamo raspoložive kapacitete, određen broj osoba koji se može obraditi i odvesti s ovoga prostora", izjavio je za RTL Zdravko Kelić, načelnik kriznog stožera Vukovarsko-srijemske županije.



Na pitanje zašto izbjeglice nisu prevezene vlakom koji čeka u Vinkovcima, Kelić kaže:



"Ljudi žele autobusima, jer smatraju da je to možda brži i jednostavniji način. Autobuse, moram jasno i glasno reći, smo mi kao najsiromašnija županija organizirali i mi ih plaćamo. Stavili smo se na raspolaganje. Ali, u isto vrijeme željeli smo široka srca željeli smo prihvatiti ljude i izraziti im dobrodošlicu. Međutim, ova situacija, neću reći da izmiče kontroli, ali ogroman broj osoba dolazi na granicu, što nije dobro. Pitanje je koliko će policija ljudi moći obraditi. Ali, i koliko ćemo mi moći posao odraditi. Moramo ozbiljnije shvatiti ovaj posao. Želim poslati poruku svim institucijama koje se trebaju ozbiljno pozabaviti ovim problemom - uključite se maksimalno. Snage koje su nam trebale doći pomoći ovdje iz državne vlasti, iz Zagreba, nisu nam došle pomoći", rekao je Kelić.

19:45 "Do 19 sati u Republiku Hrvatsku ušlo je 892 migranta od toga 360 ih je upućeno u registracijski centar u Ježevu. U tijeku su pripreme za uspostavu i drugih registracijskih centara i objekata za smještaj", priopćeno je iz policije.



PU vukovarsko-srijemska i dalje u nadzoru državne granice zatiče osobe u nezakonitom prelasku državne granice.



"U tijeku je organizacija privremenog premještaja tražitelja azila koji su otprije smješteni u Prihvatilištu za tražitelje azila u Zagrebu u Porinu. Oni će biti premješteni u Prihvatilište za tražitelje azila u Kutini. Na taj način Porin će se od sutra do daljnjega koristiti samo za potrebe registracije i smještaja ranjivih osoba iz migracijske krize i potencijalne tražitelje azila", poručuju iz MUP-a.

19:19 Više od 530 izbjeglica je do 17,25 sati stiglo u Tovarnik, gdje se provode prve sigurnosne mjere i prihvat migranata, odakle ih se organizirano upućuje u registracijski centar u Ježevu, izvijestio je MUP.



Mjere prihvata i daljnjeg smještaja izbjeglica, koje su nakon zatvaranja mađarske granice prema Srbiji od srijede preusmjerava prema Hrvatskoj, provodi policija zajedno sa Hrvatskim crvenim križem i Državnom upravom za zaštitu i spašavanje mjere.



Do 17,25 sati u policijskoj postaji Tovarnik primljeno je 536 osoba, a vukovarsko-srijemska policija je do 16,50 sati u nezakonitom prelasku granice zatekla 533 osobe.



MUP navode da provedene prve mjere sigurnosnog pregleda i prihvata, nakon čega su autobusima krenuli u Prihvatni centar za strance Ježevo gdje je formiran privremeni registracijski punkt.



Dosad je u registracijskom centru u Ježevu, uz organizirani prijevoz i pratnju, upućeno 311 osoba, a 163 je već stiglo i upućeno u postupak registracije, pružanja liječničke pomoći i pomoći Hrvatskog Crvenog križa.



Nakon što se provede registracija, ranjive skupine i sve osobe koje zatraže azil prevest će se u Prihvatilište za tražitelje azila u Zagrebu. Ostali će, ovisno o njihovom konkretnom statusu, biti smješteni u Prihvatni centar za strance Ježevo odnosno u objekt u okviru Policijske uprave sisačko moslavačke, navodi MUP.



U pripremi su i objekti za registraciju i smještaj na području osječko-baranjske policije te drugih policijskih uprava.



Opće stanje sigurnosti je zadovoljavajuće, kažu u MUP-u, a također se provode i određene sigurnosne provjere i aktivnosti utvrđene standardnim operativnim postupcima u skladu sa međunarodnim pravom, EU pravom i nacionalnim propisima.



Izbjeglice pristižu u Hrvatsku autobusima srbijanskih prijevoznika i iskrcavaju se na oko dva kilometra do državne granice Republike Hrvatske na Tovarnik, gdje dobiju naputak da se mimo ceste kroz polja kukuruza upute prema Hrvatskoj.



S hrvatske strane hrvatska granična policija uočene izbjeglice pokupi i dovozi u Tovarnik. Prve izbjeglice hrvatska policija vidjela je na hrvatskoj strani granice jutros oko 6 sati.



Volonteri u Tovarniku od jutarnjih sati izbjeglicama dijele hranu, vodu i pakete s higijenskim potrepštinama.





19:18 U Sisku se sve službe spremne za prihvat jednog dijela izbjeglica, koji na putu prema Zapadnoj Europi prolaze kroz Hrvatsku. U bivšoj vojarni u Strossmayerovoj ulici, čiji jedan dio koriste pripadnici Postrojbe interventne policije, moguće je u slučaju potrebe smjestiti pedesetak ranjivih osoba.



Budući da je jedan dio starijih, djece i bolesnih izbjeglica već stigao u Ježevo, u Sisku očekuju kako bi u slučaju potrebe tijekom noći ili ujutro mogli prihvatiti jedan takav konvoj, pa su zbog toga organizirana dežurstva.



Građanima se priopćenjem obratila i gradonačelnica Kristina Ikić - Baniček u kojem je navela da su "Sisak i Siščani spremni bez predrasuda i u skladu s mogućnostima prihvatiti izbjeglice, koji će svoje privremeno utočište naći u njihovom gradu.



I sami smo, kada nam je bilo potrebno, dobivali pomoć drugih ljudi. Očekujemo dolazak 50 žena i djece koji će biti prihvaćeni u vojarni na Viktorovcu. Cijeli postupak vezan uz dolazak izbjeglica vodi Ministarstvo unutarnjih poslova u partnerstvu s Gradskim društvom Crveni križ Sisak. Nadležne institucije vode brigu o sigurnosti naših sugrađana, kao i o humanitarnoj strani prihvata izbjeglica", rekla je Ikić - Baniček.



Ujedno su građani upozoreni da pomoć izbjeglicama ne nose sami u bivšu vojarnu, već da o svojoj namjeri obavezno obavijeste Gradsko društvo Crvenog križa, gdje će dobiti sve obavijesti o tome koja je vrsta pomoći potrebna.



Kutina je također spremna za prihvat izbjeglica i potrebitih. priopćio je gradonačelnik Andrija Rudić. Sukladno sporazumu s Ministarstvom unutarnjih poslova u gradu će biti smještene ranjive skupine, posebno maloljetnici, obitelji s djecom te trudnice.



"Za sada znamo da se kapacitet Prihvatilišta za tražitelje azila od 100 osoba neće premašivati. Grad Kutina nažalost, nema nadležnosti nad vođenjem Prihvatilišta za tražitelje azila, jer cijelim procesom upravlja Ministarstvo unutarnjih poslova. Unatoč tome, Grad Kutina stavlja sve svoje mogućnosti na raspolaganje za pomoć u upravljanju novom situacijom", naveo je gradonačelnik.

18:17 Tri autobusa dovezla su izbjeglice u Registracijski centar u Ježevu, a u Vinkovce je iz Zagreba stigao vlak za prihvat izbjeglica.



Vlak je u Vinkovce stigao u 16 sati i 47 minuta i HŽ čeka upute Ministarstva unutarnjih poslova u vezi s ukrcajem, izvijestila je glasnogovornica HŽ-Putničkog prijevoza Ivana Čubelić. Vlak s 11 vagona krenuo je u srijedu u 13,08 sati sa zagrebačkog Glavnog kolodvora. Glasnogovornica Čubelić rekla je telefonom Hini da se još ne zna odredište vlaka. Mediji pišu kako će se vlak vratiti u Zagreb, a izbjeglice smjestiti u Centar za azilante u Dugavama.



Glavni registracijski centar za izbjeglice je u prihvatnom centru za strance u Ježevu, kod Dugog Sela.



Između 16 i 17,20 sati, u Ježevo su stigla tri najavljena autobusa sa 163 izbjeglice. U autobusima su uglavnom žene i djeca, na čijim se licima vidi umor, a neki su navukli zastore kako ih se ne bi fotografiralo. Uz žene i djecu u autobusima je stiglo i nekoliko muškaraca mlađe i srednje dobi.



Izbjeglice su stigle u pratnji policije, a dovezli su ih autobusi vinkovačke tvrtke "Polet".



Novinari, koji stoje pred ogradom Prihvatilišta, ne mogu doći do detaljnijih informacija.



Po protokolu, izbjeglice u prihvatnom centru čeka registracija, daljnja liječnička i druga pomoć kome je potrebna. Nakon razgovora s migrantima, tražitelje azila smještat će se u odgovarajuća prihvatilišta za njih a ostale u druge predviđene smještajne kapacitete.

Naša novinarka Marina Gantar bila je s izbjeglicama koji doalze u Hrvatsku. Posted by Hrvatska uživo on Wednesday, September 16, 2015

17:25 Kako bi osigurala koordinirano djelovanje svih nadležnih tijela i institucija, Vlada će u četvrtak na sjednici osnovati Stožer za koordinaciju aktivnosti povodom dolaska migranata u Republiku Hrvatsku.



Ta je točka na dnevnome redu sjednice Vlade, potvrdio je u srijedu Hini glasnogovornik Vlade Nikola Jelić.



"Vlada će osnovati Stožer čija je zadaća osigurati koordinirano djelovanje svih nadležnih tijela i institucija s ciljem humanitarnog prihvaćanja i zbrinjavanja migranata", rekao je Vladin glasnogovornik.



Voditelj stožera bit će potpredsjednik Vlade i ministar unutarnjih poslova Ranko Ostojić, a članovi stožer bit će zamjenici odnosno pomoćnici iz više ministarstva - socijalne politike i mladih, vanjskih i europskih poslova, rada i mirovinskog sustava, ministarstva zdravlja te ravnatelj Državne uprave za zaštitu i spašavanje.



U rad Stožera po potrebi će se uključivati i predstavnici drugih tijela i institucija.

17:20 Slovenija je pooštrila nadzor granice s Mađarskom, te o tome obavijestila Europsku uniju, rekao je u srijedu popodne za Slovensku televiziju premijer Miro Cerar u Lendavi, pri završetku dvodnenvog posjeta regiji Prekmurje, u kojoj je zadnjih dana zabilježen manji broj ilegalnih prelazaka granice iz susjedne Mađarske koje ta zemlja nije htjela primiti natrag temeljem bilateralnog ugovora o readmisiji osoba koje prijeđu granicu nelegalno.



Uz poštrene mjere na granici s istočnom susjedom, Slovenija će na granici s Hrvatskom provoditi schengensku regulativu, kazao je Cerar koji će kasnije poslijepodne održati i konferenciju za novinare.



Prije toga, slovenskim premijer je za medije kazao da Slovenija prati mogućnost dolaska većeg broja izbjeglica u Sloveniju, pri čemu će postupati humano, ali u skladu sa zakonom, te uz osiguravanje sigurnosti za svoje građane.



O izbjegličkoj problematici bit će večeras riječi i na press konferenciji policije i ministarstva unutarnjih poslova u Ljubljani, kad je najavljena i izjava ministrice unutarnjih poslova Vesne Gjerkeš Žnidar.

17:15 Ministar zdravlja Siniša Varga posjetio je poslijepodne Policijsku postaju Tovarnik u koju od ranoga jutra granična policija dovozi izbjeglice koje zatekne s hrvatske strane granice sa Srbijom i izvijestio novinare da su zdravstveni djelatnici obavili već 30-ak lakših medicinskih intervencija, a da je jedna trudnica u 12. tjednu trudnoće prevezena je u bolnicu.



"Sve službe hrvatskog zdravstva su spremne i pružaju maksimalnu zdravstvenu zaštitu izbjeglicama koje dolaze i na proputovanju su kroz Hrvatsku", rekao je Varga. Svaka zdravstvena tegoba kod izbjeglica se identificira, do sada je obavljeno 30-ak lakših medicinskih intervencija, a jedna trudnica u 12. tjednu trudnoće je zbog zdravstvenih tegoba prevezena u Opću bolnicu Vukovar, rekao je Vraga nakon susreta s ekipama za prihvat izbjeglica.



Rekao je da Krizni stožer Ministarstva zdravlja u suradnji s MUP-om već više od mjesec dana prati situaciju s izbjeglicama u Srbiji i na mađarskoj granici. Aktiviran je Protokol namijenjen zdravstvenim ustanovama, Crvenom križu, civilnoj zaštiti i drugima rekao je i naglasio da je hrvatski zdravstveni sustav spreman prihvatiti veći broj izbjeglica.



Načelnica Kriznog stožera Ministarstva zdravlja Maja Grba Bujević je kazala da Postupnik o zdravstvenom postupanju predviđa i postupanje na terenu, o čemu je nešto više rekla ravnateljica Zavoda za javno zdravstvo Vukovarsko-srijemske županije Kata Krešić. Prema svakoj osobi koja ulazi u Republiku Hrvatsku provodi se zdravstveni nadzor, čiji stupanj ovisi o tome koliko će se ta osoba zdržati u Hrvatskoj, rekla je.



"U Tovarniku se radi o izbjeglicama koje odmah napuštaju ovo područje, što znači da je postupak prema njima drugačji nego prema onima koji se smještaju u prihvatilišta. Izbjeglicama se tijekom današnjeg dana u Tovarniku pružala sitna medicinska pomoć, a najčešće je bila riječ o lakšim ozljedama, premorenosti, iscrpljenosti i kod djece povišenoj tjelesnoj temperaturi", rekla je Krešić.



Ako se osobe duže zadržavaju u prihvatilištima prema njima se provodi epidemiološki nadzor.



"Neposredne ugroze za stanovništvo Tovarnika nema već i zbog toga što su izbjeglice kraće smještene u Policijskoj postaji i zatim su utobusima odvezeni", kazala je Krešić. Što se tiče zaraznih bolesti, rekla je da izbjeglice već dugo putuju pa bi se eventualna bolest i manifestirala.

16:59 Od jutra do poslijepodnevnih sati Hrvatski crveni križ (HCK) podijelio je izbjeglicama značajne količine hrane i higijenskih potrepština, a u srijedu je u podjeli sudjelovalo 70-ak volontera Crvenoga križa, doznaje se od glasnogovornice Katarine Zorić.



Podijeljeno je 2000 litara vode, 3000 peciva za doručak, tisuću komada konzervirane hrane (halal), 50 litara mlijeka, 60 kilograma jabuka, 10 kilograma grožđa te slatkiši za djecu.



Od higijenskih potrepština podijeljeno je: 1500 higijenskih artikala (dezinfekcijska sredstva, sapuni, maramice), 50 deka, 15 setova prve pomoći, 100 komada higijenskih proizvoda za djecu i 2500 maski i rukavica (za izbjeglice, policiju i volontere).



Iz Hrvatskog crvenog križa poručuju kako je zasad na terenu dovoljno volontera te da će u slučaju pojačanih potreba osigurati veći broj ljudi.

16:35 U prihvatni centar u Ježevu je oko 16 sati, uz policijsku pratnju, stigao prvi autobus s izbjeglicama. Najavljeni vlak iz Zagreba je poslan u Vinkovce, te će se koristiti u skladu s direktivama policije.

Svako malo iz sredista Tovarnika autobusi izbjeglice voze prema prihvatnim centrima. U privremenom prihvatnom centru je mirno. Izbjeglice cekaju registraciju i pruza im se pomoć. Posted by Hrvatska uživo on Wednesday, September 16, 2015

16:01 Vijeće za nacionalnu sigurnost u Saboru će raspravljati o izbjegličkoj krizi. Opširnije>>>



16:00 Zbog čega su izbjeglice do sada zaobilazili Hrvatsku? Doznajte ovdje>>>

15:50 Liječnik u zdravstvenoj ambulanti u Tovarniku dr. Shoukry Nizar, Sirijac iz grada Alepa koji je oženjen Hrvaticom i smatra se Hrvatom, stavio se na raspolaganje hrvatskoj policiji kao tumač u razgovoru s izbjeglicama koje stižu u Hrvatsku.



Dr. Nizar je u srijedu u Tovarniku novinarima izjavio da je sve ovo što se događa tužno i da se tako nešto može dogoditi svakome. "Gledam žene i djecu kako hodaju gladni, spavaju vani u nemogućim uvjetima i svaki čovjek mora reagirati na humani način", rekao je dr. Nizar.



Pohvalio je rad hrvatske policije koja je "napravila veliki posao s izbjeglicama i pružila im toliko potreban mir".



"Izbjeglicama sam rekao da ih ovdje u Hrvatskoj dočekuju kao ljude, bez nasilja, da dolaze u krasnu zemlju s divnim ljudima", rekao je novinarima dr. Nizar, koji u ambulanti u Tovarniku radi već tri i pol godine.



Dr. Nizar je potvrdio da se uz Sirijce, Afganistance i Iračane nalazi i određeni broj ljudi koji ne govori arapski jezik, pa pretpostavlja da je riječ o osobama iz Albanije ili s Kosova.

15:40 U Splitu osvanuli grafiti protiv izbjeglica. Opširnije>>>

15:31 Hrvatske željeznice su za prijevoz izbjeglica od Tovarnika do glavnog registracijskog centra u Ježevu ustupile jedan putnički vlak, priopćilo je Ravnateljstvo policije. Novinarima iz sigurnosnih razloga neće biti omogućeno da se ukrcaju u vlak.

15:11 Do 14 sati u PP Tovarnik, gdje se provode prve sigurnosne mjere i prihvat migranata, primljene su ukupno 373 osobe (225 muškaraca, 75 žena, 73 djece).



Za sada su u tri autobusa prema glavnom registracijskom centru u Ježevo upućene 163 osobe.



Oko 13.30 sati jedna obitelj je kolima Hitne medicinske pomoći prevezena u Opću županijsku bolnicu Vukovar, zbog problema žene u trudnoći, priopćio je MUP.

15:01 Vukovarski zubar, rodom iz Aleppa, angažiran je da prevodi jer jako malo izbjeglica govori engleski. Kaže kako je najmanje ljudi iz Sirije, da ih ima ih Sudana, Afganistana, Albanije, Iraka, Irana.. "Svi su užasno uplašeni, nemaju pojma gdje su, nemaju nikakvih saznanja o Hrvatskoj, osim što su ranije čuli da je Hrvatska opasna. No, svi koji su stigli ostali su ugodno iznenađeni", rekao je novinarima Shoukry Nazir.

15:00 Glasnogovornik PU vukovarsko-srijemske kazao je novinarima u Tovarniku kako zasad nema više priljeva izbjeglica, te da on ovisi o dolasku autobusa. Kako doznajemo novi autobusi tek trebaju stići, a stožer u Tovarniku je spreman na novi prihvat!

14:40 Temeljem podataka dobivenih u kontaktu sa srbijanskim kolegama, Ostojić kaže da prema Hrvatskoj s mađarsko-srpske granice dolazi oko tri tisuće osoba i to prema Tovarniku i Šidu, a oko tisuću ljudi stiglo je već iz Preševa. "To je maksimalna brojka koja bi se mogla ovih dana očekivati da pokuša proći preko Hrvatske", navodio Ostojić te ističe da je situacija na granici mirna.

14:37 Izbjeglice dolaze na način da ih autobusi srbijanskih prijevoznika iskrcavaju na oko dva kilometra do državne granice Republike Hrvatske na Tovarnik, gdje dobiju naputak da se mimo ceste kroz polja kukuruza upute prema Hrvatskoj. S hrvatske strane hrvatska granična policija uočene izbjeglice pokupi i dovozi u Tovarnik.

14:35 Na trasi kretanja izbjeglica minirana šuma Đeletovci! Opširnije

Tekst se nastavlja ispod oglasa

14:25 Načelnik stožera zaštite i spašavanja Vukovarsko-srijemske županije Zdravko Kelić potvrdio je u srijedu da su prema Ježevu, Sisku i Kutini krenula tri autobusa s izbjeglicama.



"Ekipe za prihvat izbjeglica za sada dobro odrađuju posao, a mogu prihvatiti i zbrinuti onoliki broj izbjeglica koliko ih je u stanju MUP obraditi", rekao je Kelić te dodao da se ne isključuje mogućnost otvaranja novih prihvatnih centara duž granice sa Srbijom ukoliko izbjeglice krenu primjerice prema Bajkovu ili Iloku.



Glasnogovornica Hrvatskog crvenog križa (HCK) Katarina Zorić u izjavi novinarima istaknula je da su djelatnici HCK-a i volonteri u Tovarniku od ranih jutarnjih sati te da su dosada izbjeglicama podijelili nešto više od 1000 litara vode, 300 kilograma konzervi i brojne pakete s higijenskim potrepštinama kao što su vlažne maramice, pelene i slično. "Naši timovi za prvu pomoć pružaju prvu pomoć umornim i iscrpljenim izbjeglicama, a to čine i djelatnici Hitne pomoći", rekla je Zorić dodavši da se akcija provodi koordinirano i protiče u najboljem redu. Potvrdila je da se među izbjeglicama nalazi velik broj male djece.

14:00 Vlak za prihvat izbjeglica sa 11 vagona krenuo je u srijedu u 13,08 sati sa zagrebačkog Glavnog kolodvora za Vinkovce u koje bi trebao stići u 16,39 sati, izjavila je Hini glasnogovornica HŽ-Putničkog prijevoza Ivana Čubelić.



Istaknula je da je vlak dodatno pojačan sa sedam vagona, te ih je ukupno 11.



Može primiti više od 1000 putnika. Ima oko 600 sjedećih mjesta, rekla je Čubelić koja nije mogla dati preciznije podatke o povratnoj destinaciji toga vlaka.

13:50 Video i fotografije iz Tovarnika možete pogledati ovdje

13:40 Liječnici diljem Hrvatske, a pogotovo oni u Tovarniku i pograničnim naseljima revoltirani su èinjenicom da im je tek danas stigla obavijest o postupanju s izbjeglicama, što u Ministarstvu zdravlja nisu komentirali. Opširnije

13:15 HŽ-ov vlak koji će izbjeglice dovesti do prihvatnog centra u Zagrebu je krenuo.

13:15 Za 15 sati najavljena je iduća tiskovna konferencija PU vukovarsko-srijemske.

12:50 Kako doznaje Index do 12.50 više od 320 izbjeglica je registrirano, a grupa od 50-ak njih, većinom žene i djece, prevezena je autobsom do prihvatnih centara. U 15.30 u Tovarnik dolazi ministar Varga. Kako javlja Indexov kolega nitko nema pojma koliko izbjeglica mogu očekivati, prema njegovim procjenama, sigurno više od tisuću!

12:20 RTL doznaje kako na istok Hrvatske stiže izvanredni vlak koji će 500 izbjeglica prevesti u Zagreb, gdje će biti smješteni u Dugavama u MUP-ovom centru.

12:00 HRT javlja kako se tijekom dana očekuje još 12 autobusa s izbjeglica.

11:15 Glasnogovornik PU vukovarsko-srijemske kazao je novinarima kako su dosad registrirali ukupno 181 izbjeglica. Sve je u najboljem redu, izbjeglice surađuju, dodao je.

10:50 U krugu policijske postaje u Tovarniku u srijedu prijepodne nalazi se 100-njak izbjeglica i u tijeku je njihova registracija, a uglavnom je riječ o osobama pristiglim sa srbijanskog graničnog prijelaza Šida, doznaje se od načelnika Stožera zaštite i spašavanja Vukovarko-srijemske županije Zdravka Kelića. "Operativne snage zaštite sustava i spašavanja do kraja dana na ovome području očekuju oko 500 izbjeglica koji su krenuli sinoć autobusima iz Preševo sa srpsko-makedonske granice", rekao je Kelić, dodavši da će se izbjeglice naknadno u organiziranim prijevozom prevoziti prema Zagrebu.

10:30 Policija maricama vozi izbjeglice na registraciju u policijsku postaju

Tovarnik-policijskim maricima dovode izbjeglice iz polja na registraciju.#n1info pic.twitter.com/xc4e1KM1Z7 — Vanja Kranic (@VKranic) September 16, 2015

9:50 Milanović je u Saboru rekao da će sazvati Vijeće za nacionalnu sigurnost zbog izbjeglica, no tom je prilikom poručio Kolindi Grabar Kitarović da je za taj probleme ionako odgovorna isključivo Vlada. Opširnije

9:00 Skupina od 20-tak izbjeglica prešla je hrvatsku granicu mimo međunarodnih graničnih prijelaza između Srbije i Hrvatske, uočili su ih hrvatski policajci i doveli u Tovarnik, potvrdio je Hini u srijedu ujutro oko 8,30 sati glasnogovornik vukovarsko-srijemske Policijske uprave Domagoj Džigumović.



"U tijeku je postupak njihove registracije", rekao je Džigumović.

8:50 Reporterka N1 javlja da je oko 8:30 kolona policijskih vozila krenula prema poljima preko kojih izbjeglice pokušavaju ilegalno ući u Hrvatsku.

8:41 Većina ljudi dospjelih u srijedu ujutro u Šid Sirijci su i Afganistanci, muškarci, žene i djeca svih životnih dobi. Za prijevoz od Preševa do Šida platili su 35 eura. Jedan od njih, Amadu (35) kaže da je došao iz Mauritanije. "Rekli su nam da je granica prema Mađarskoj zatvorena i srpska policija nam je kazala da trebamo ići ovim smjerom", ispričao je.



Poput brojnih drugih izbjeglica koji bježe pred ratnim sukobom i siromaštvom, Amadu nije nikada ranije čuo za Hrvatsku i ne zna da je zemlja dio Europske unije. "Želimo otići u bilo koju zemlju u kojoj vlada mir. U Mauritaniji je život jako težak, nema posla...", kazao je. Amadu i prijatelj s kojim je doputovao do Šida mršavi su, izgledaju vrlo iscrpljeno i pomalo uplašeno.



"Ne znamo što nam je sada činiti. Trebamo li nastaviti čamcem?", pita se Amadu. Bio je vrlo sretan kad je saznao da nema više putovanja čamcem i da se Šid nalazi nešto manje od deset km od hrvatske granice.



Dvadesetogodišnji Mohamed Kadir stiže iz Pakistana. Ni on nije nikad čuo za Hrvatsku. Kaže da samo traži posao. "Ja dolazim iz područja na kojemu nema novca, nema hrane, nema električne energije. Moram zaraditi nešto novca da bih ga poslao svojoj braći i sestrama", kaže Mohamed.



Amadua i Mohameda iznenadila je informacija o tomu da je grupa s kojom su stigli prva koja je isprobala novi put prema sjeveru Europe. Na autobusnoj stanici u Šidu iscpljeni putnici nastojali su se malo odmoriti nakon dugog putovanja autobusom, piše AFP.

8:40 Hrvatska policija okružila prvu skupinu izbjeglica i odvela ih na registriranje. Ako budu mogli ući u Hrvatsku, izbjeglice koji žele nastaviti putovanje prema sjeveru Europe, morat će proći kroz Slovenijeu, javlja AP.

8:32 Na hrvatskom graničnom prijelazu Tovarnik prema Srbiji od ponoći se nalaze volonteri i djelatnici Hrvatskog Crvenog križa zbog najavljenog mogućeg vala izbjeglica, potvrdila je Hini glasnogovornica Hrvatskog Crvenog križa Katarina Zorić. Došli su na poziv načelnika Stožera zaštite i spašavanja Vukovarsko-srijemske županije, a imaju pripremljena materijalna sredstva za prihvat - vodu, setove za prvu pomoć, deke, akrtikle za osobnu higijenu i drugo, dodala je.



Na terenu na GP Tovarnik je 11 članova tima Crvenog križa, od kojih su četvoro iz Središnjeg ureda iz Zagreba, a 11-oro su članovi interventnog tima Crvenog križa u Vinkovcima.



Tijekom prijepodneva pridružit će im se joj djelatnika i volontera Crvenog križa. Hrvatski Crveni križ djeluje u suradnji i koordinaciji s policijom te drugim državni institucijama i udrugama civilnog društva, kaže glasnogovornica Zorić.

8:25 Među grupom izbjeglica koje se kroz polja približavaju hrvatskoj granici ima nekoliko beba i jako puno male djece. Padaju s nogu od umora, gladni su i žedni no ne odistaju. Žele izbjeći granicu kako ne bi bili registrirani u Hrvatskoj, jer se žele registrirari i dobiti azil u Njemačkoj, javlja HRT

8:20 Autobusi su prevezli izbjeglice u Šid, nakon što je Mađarska u potpunosti zatvorila svoju granicu, zbog čega su tisuće zapele na putu prema Njemačkoj. Hrvatska je rekla, piše BBC, da "neće samo tako propustiti izbjeglice."

8:15 HRT-ov dopisnik javlja kako je prva skupina izbjeglica došla do granične crte s Hrvatskom. Dočekala ih je hrvatska policija i usmjerila prema policijskoj postaji u Tovarniku.

7:35 Na hrvatskim graničnim prijelazima s Republikom Srbijom još nema pojedinačnih niti grupnih dolazaka izbjeglica iz Sirije, izjavio je Hini u srijedu ujutro oko 7,30 sati glasnogovornik Policijske vukovarsko-srijemske Domagoj Džigumović.

7:30 N1 javlja kako je jedan autobus s otprilike 50 izbjeglica, većinom žena i djece, stigao jutros oko 6 sati. Nešto kasnije stigao je i drugi autobus. Ljudi su zatim krenuli pješice prema Tovarniku, dodaju.



Nekoliko je izbjeglica preško granicu preko kukuruzišta i stiglo na privremeno odredište u Vukovarsko-srijemskoj županiji. U Tovarniku je već spreman županijski stožer za zaštitu i spašavanja, kao i Crveni križ. Dočekuju izbjeglice.



Promjena ruta

Na autobusima kojima se prevoze izbjeglice stoji "Šid" i "Hrvatska". Mađarska je u potpunosti zatvorila svoju granicu sa Srbijom, pa su rute sada promijenjene.



Grupa prijevoznika izbjeglicama je osigurala prijevoz, na taj su put krenuli deseci autobusa, čiji vozači izbjeglicama naplaćuju između 25 i 35 eura.

Reutersov kamerman vidio je desetke izbjeglica koji preko polja kukuruza stižu na srpsku granicu s Hrvatskom, nakon što je najmanje deset autobusa preusmjereno s rute prema Mađarskoj.



Izbjeglice preko kukuruza idu prema Hrvatskoj

Srpski mediji prenose da su preusmjereni autobusi s izbjeglicama koji su preko Makedonije stigli na jug Srbije i koji su ih dosad prevozili na sjever prema granici s Mađarskom.



Odredište im je grad Šid na granici između Srbije i članice EU-a Hrvatske, nakon što je Mađarska zatvorila granicu sa Srbijom.



Reutersov kamerman snimio je dolazak jednog autobusa s najmanje 50 izbjeglica koji su se potom preko polja kukuruza uputili prema Hrvatskoj.

Na terenu je Crveni križ

Na hrvatskom graničnom prijelazu Tovarnik prema Srbiji od ponoći se nalaze volonteri i djelatnici Hrvatskog Crvenog križa zbog najavljenog mogućeg vala izbjeglica, potvrdila je jutros Hini glasnogovornica Hrvatskog Crvenog križa Katarina Zorić.



Došli su na poziv načelnika Stožera zaštite i spašavanja Vukovarsko-srijemske županije, a imaju pripremljena materijalna sredstva za prihvat - vodu, setove za prvu pomoć, deke, akrtikle za osobnu higijenu i drugo, dodala je.



Na terenu na GP Tovarnik je 11 članova tima Crvenog križa, od kojih su četvoro iz Središnjeg ureda iz Zagreba, a 11-oro su članovi interventnog tima Crvenog križa u Vinkovcima.



Tijekom prijepodneva pridružit će im se joj djelatnika i volontera Crvenog križa.



Hrvatski Crveni križ djeluje u suradnji i koordinaciji s policijom te drugim državni institucijama i udrugama civilnog društva, kaže glasnogovornica Zorić.